Valur leikur til úrslita um Íslandsmeistaratitilinn í körfubolta karla í fyrsta sinn í þrjá áratugi. Þetta varð ljóst í gær þegar Valur lagði Þór frá Þorlákshöfn í þriðja leik liðanna í undanúrslitum.
Valur hafði unnið fyrri tvo leikina og var sannfærandi í gær. Valsarar voru 26 stigum yfir í hálfleik og unnu að lokum 17 stiga sigur 82-65. Valur leikur því til úrslita um Íslandsmeistaratitilinn en þetta er í fyrsta sinn í 30 ár sem Valur kemst í úrslit, síðast árið 1992. Liðið mætir annað hvort Njarðvík eða Tindastól í úrslitunum en þau lið eigast við í þriðja sinn í kvöld. Tindastóll er 2-0 yfir í einvíginu og getur því tryggt sér sæti í úrslitum með sigri.
Annar úrslitaleikur Íslandsmóts kvenna í blaki var í gærkvöld þegar Afturelding fékk KA í heimsókn. Norðankonur fóru þar með sigur af hólmi. KA vann fyrstu hrinu 25-16 og næstu tvær 25-22 og leikinn því 3-0. KA hefur nú unnið fyrstu tvær viðureignirnar og getur tryggt sér Íslandsmeistaratitilinn með sigri í þriðja leiknum sem er á Akureyri 3. maí.
Besta deild kvenna í fótbolta fór af stað í gær. Í opnunarleik mótsins skildu ÍBV og Stjarnan jöfn 1-1. Í seinni leik kvöldsins hófu Íslandsmeistarar Vals titilvörn sína á 2-0 sigri gegn Þrótti.
Sagði Mist Edvardsdóttir, leikmaður Vals að leik loknum.
Fyrri leikur Manchester City og Real Madrid í undanúrslitum Meistaradeildar Evrópu var í gær. Mikið fjör var í leiknum en City hafði betur með fjórum mörkum gegn þremur. Liðin mætast aftur í næstu viku í seinni leiknum í Madrid. Í hinum undanúrslitunum mætast Liverpool og Villareal, á Anfield í kvöld.